ད་དང་ལྡན་པའི་རིག་མ་རེག་རྡོ་རྗེར་བསྐྱེད་ནས། ཁྱོད་ཀྱིས་དགའ་མ་འདི་ཟུང་ཤིག །བསྟེན་བྱར་སངས་རྒྱས་རྣམས་ཀྱིས་དགོངས། །འཁོར་ལོའི་རིམ་པའི་སྦྱོར་བ་ཡིས། །བདེ་བ་དམ་པ་མྱོང་བར་གྱིས། །སྲིད་པ་གསུམ་ནི་རིགས་འདི་ལས། །གཞན་པའི་ཐབས་ཀྱིས་སངས་རྒྱས་མིན། །དེས་ན་འདི་ཡང་ནམ་དུ་ཡང་། །ཁྱོད་ཀྱིས་འབྲལ་བར་མ་བྱེད་ཅིག །འདི་དེ་སངས་རྒྱས་ཐམས་ཅད་ཀྱི། །རིག་པའི་བརྟུལ་ཞུགས་བླ་ན་མེད། །རྨོངས་པ་གང་ཞིག་འདི་སྤོང་བ། །དེ་ལ་མཆོག་གི་དངོས་གྲུབ་མེད། །ཅེས་བརྗོད་ནས་སྦྱིན་པར་བྱའོ། །དེས་ཀྱང་གསང་བའི་དཀྱིལ་འཁོར་བསྟན་ནས། བཤང་གཅི་ལ་སོགས་ཟ་བ་དང་། །ཁྲག་དང་ཁུ་བ་དེ་བཞིན་ཤ །རྟག་པར་བུད་མེད་མཆོག་གུས་པས། །བྷ་གའི་པདྨོར་འོ་བྱེད་པ། །ཇི་ལྟར་སྤྲོ་བར་བྱེད་དམ་ཅི། །ཇི་ལྟར་དགའ་བ་སྨྲོས་ཤིག་བུ། །ཞེས་དྲིས་པའི་ལན་དུ། བཤང་གཅི་བདུད་རྩི་བཟའ་བྱ་བ། །བུད་མེད་རྟག་གུས་ཅིས་མི་བགྱིད། །གསང་བའི་པདྨོར་འོ་བྱེད་པ། །ལྷ་མོ་བདག་ནི་ཅིས་མི་སྤྲོ། །ཞེས་ལན་འདེབས་སུ་བཅུག་པས། དེ་མཉེས་ནས་འདི་སྐད་དུ། ཨེ་མ་ང་ཡི་པདྨ་འདི། །བདེ་བ་ཐམས་ཅད་ཀྱི་ནི་གནས། །གང་ཞིག་ཆོ་ག་བཞིན་བསྟེན་པ། །དེ་ཡི་མདུན་ན་ང་གནས་ཏེ། །སངས་རྒྱས་བརྙན་པ་ལ་སོགས་པ། །པདྨར་བྱ་བ་ཇི་བཞིན་གྱིས། །བདེ་ཆེན་རྒྱལ་པོ་རང་ཉིད་ནི། །འདི་ཉིད་དུ་ནི་རྟག་ཏུ་བཞུགས། །ཏྭཾ་བྷཉྫ་མོ་ཀྵ་ཧོཿཞེས་བརྗོད་ནས་སློབ་མའི་པང་དུ་བྱོན་པ་དང་། གཉིས་ཀའི་ལུས་ལ་སངས་རྒྱས་ལྔའི་ངོ་བོ་ཡི་གེ་འབྲུ་ལྔ་བཀོད་དེ། མཁའ་དང་གསང་བ་བྱིན་གྱིས་བརླབས་ནས། མན་ངག་ལས་འབྱུང་བའི་ཐབས་ཀྱི་ཡན་ལག་ཚང་བ་དང་ལྡན་པས་སྙོམས་པར་ཞུགས་པས། སྐད་ཅིག་མ་དང་པོ་ལ་སེམས་སྣང་བ་དགའ་བའི་ཡེ་ཤེས། གཉིས་པ་ལ་སྣང་བ་མཆེད་པ་མཆོག་དགའི་ཡེ་ཤེས། གསུམ་པ་ལ་སྣང་བ་ཉེ་བར་ཐོབ་པ་དགའ་བའི་ཡེ་ཤེས། བཞི་པ་འོད་གསལ་བ་ལྷན་ཅིག་སྐྱེས་པའི་ཡེ་ཤེས་ཉམས་སུ་མྱོང་བར་བྱས་ནས། རེ་ཞིག་མཉམ་པར་གཞག་གོ །དེ་ནས་རྗེས་སུ་ཆགས་པའི་བདེ་བ་ཆེན་པོས་ཕྱི་དང་ནང་གི་དེ་བཞིན་གཤེགས་པ་ཐམས་ཅད་མཆོད་པར་བསམ་ཞིང་། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཏ་བཛྲ་སྭ་བྷཱ་བ་ཨཱཏྨ་ཀོ྅་ཧཾ། ཞེས་བརྗོད་དུ་གཞུག་གོ །དེ་ནས་སློབ་མ་ཐུགས་རྣམ་པར་དག་པ་མི་བསྐྱོད་པའི་ངོ་བོར་གྱུར་པར་བསྒོམ་དུ་བཅུག་ལ། རིག་མས་སྤྱི་བོར་ལག་པ་བཞག་ནས། འདོད་ཆགས་བྲལ་བ་ལྟ་བུ་ཡི། །ཁམས་གསུམ་ན་ནི་སྡིག་མེད་དེ། །དེ་བས་འདོད་ལ་ཆགས་བྲལ་བར། །ཁྱོད་ཀྱིས་ནམ་ཡང་མ་ཡིན་ནོ། །དེ་རིང་ཕན་ཆད་བུ་ཁྱེད་ཀྱིས། །ཇི་སྲིད་བྱང་ཆུབ་སྙིང་པོའི་བར། །རྨི་ལམ་ཇི་བཞིན་སེམས་ཅན་གྱི། །བླ་ན་མེད་པའི་དོན་བྱོས་ཤིག །བསྐྱེད་པའི་རིམ་པ་བསྒོམ་པ་ཡི། །འདི་ནི་མན་ངག་ལས་ནི་ཤེས། །རིག་པ་འདི་ནི་དོར་བྱས་ན། །ཐབས་གཞན་གྱིས་ནི་འཚང་མི་རྒྱ། །བརྟུལ་ཞུགས་རྣམས་ཀྱི་མཆོག་གི་མཆོག །རིག་མའི་བརྟུལ་ཞུགས་བུ་ཡིས་སྤྱོད། །དེ་ལྟར་འདི་ནི་རྣལ་འབྱོར་མཆོག །རྡོ་རྗེ་རྣལ་འབྱོར་རྣལ་འབྱོར་མཆོག །རིམ་པ་ཇི་བཞིན་ཡོངས་ཤེས་བྱ། །རྡོ་རྗེ་སེམས་དཔའི་གོ་འཕང་བརྟན། །ཞེས་གསུངས་པ་དང་། སློབ་མས་ཀྱང་། བཀའ་བཞིན་དུ་བགྱིའོ་ཞེས་བརྗོད་པར་བྱའོ། །དེ་ནས་གདོང་གཡོགས་པ་ཕྱེ་ལ། བྱང་ཆུབ་སེམས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ་པས་ཡིད་ཀྱི་དྲི་མ་དག་པར་བྱས་ནས། བདེ་བ་ཆེན་པོའི་ལམ་བསྒོམ་པ་ལ་དབང་ཞིང་། ཆོས་ཀྱི་སྐུ་མངོན་དུ་བྱེད་པའི་སྐལ་བ་དང་ལྡན་པར་བྱས་སོ་ཞེས་བརྡ་སྤྲད་ནས། ཕྱིའི་མངོན་པར་བྱང་ཆུབ་པ་དང་། ནང་གི་མངོན་པར་བྱང་ཆུབ་པ་དང་། རྣལ་འབྱོར་གཉིས་ལས་བྱུང་བ་དོན་དམ་པའི་བདེན་པ་ལ་སློབ་ཏུ་གཞུག་གོ །དབང་གི་ཚུལ་གཉིས་པོ་འདི་སློབ་མ་རྣལ་འབྱོར་ཡོངས་སུ་འབྱོངས་པ་ལ། ཇི་སྐད་བཤད་པའི་ཚུལ་གྱིས་དངོས་ཀྱི་ཕྱག་རྒྱ་ལ་བརྟེན་ནས་སྦྱིན་པར་བྱའོ། །རྣལ་འབྱོར་མ་འབྱོངས་པ་དང་། རྒན་པོ་དང་། བྱིས་པ་དང་། མ་ནིང་ལ་སོགས་པ་རྣམས་ལ་ཏིང་ངེ་འཛིན་གྱིས་སྦྱིན་པར་བྱའོ། །ཤེས་རབ་ཡེ་ཤེས་ཀྱི་དབང་ངོ་།། །།དེ་ནས་དབང་བཞི་པའི་དོན་དུ་སློབ་མ་མི་བསྐྱོད་པའི་ང་རྒྱལ་འཛིན་པས། བླ་མ་སྐུ་གསུམ་དབྱེར་མི་ཕྱེད་པའི་རང་བཞིན་དུ་དམིགས་པ་ལ། ཕྱག་དང་མཎྜལ་སྔོན་དུ་འགྲོ་བས་མེ་ཏོག་དང་བཅས་པའི་ཐལ་མོ་སྦྱར་ལ། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱང་བ། །དེ་རིང་ཚིག་གི་རིན་ཆེན་གྱིས། །གཙོ་བོ་བདག་ལ་བཀའ་དྲིན་སྐྱོབས། །ཁྱོད་ཞབས་པདྨོ་སྤངས་ནས་ནི། །གཙོ་བོ་གཞན་ལ་སྐྱབས་མ་མཆིས། །འགྲོ་བའི་དཔའ་བོ་ཐུབ་ཆེན་གྱིས། །བདག་ལ་ངེས་པར་དབང་སྐུར་ཅིག །ཅེས་ལན་གསུམ་དུ་གསོལ་བ་བཏབ་པས་སྔར་བཞིན་དུ་སློབ་མའི་གདོང་གཡོགས་ཏེ། བསམ་གཏན་གྱི་འདུག་སྟངས་ཀྱིས་གནས་སུ་བཅུག་ལ། གསུམ་པའི་དུས་སུ་མྱོང་བའི་བཞི་པའི་ཡེ་ཤེས་འོད་གསལ་གྱི་རྗེས་ལ་འབྱུང་བའི་ཟུང་དུ་འཇུག་པའི་ཡེ་ཤེས་ཀྱིས་ཟུང་འཇུག་གི་རང་བཞིན་མཚོན་པའི་ཕྱིར། སློབ་དཔོན་གིས་ཚིག་གིས་ངོ་སྤྲད་པར་བྱ་སྟེ། དངོས་པོ་ཐམས་ཅད་དང་བྲལ་བ། ཕུང་པོ་ཁམས་དང་སྐྱེ་མཆེད་དང་། །གཟུང་དང་འཛིན་པ་རྣམ་པར་སྤངས། །ཆོས་བདག་མེད་པས་མཉམ་པ་ཉིད། །རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ནོ། །ཞེས་བརྗོད་ནས་དོན་བཤད་དེ། འཛིན་པ་མེད་པའི་ངང་ལ་མཉམ་པར་འཇོག་ཏུ་བཅུག་ནས། སོ་སོ་རང་གིས་རིག་པའི་ཡེ་ཤེས་ཚུལ་བཞིན་དུ་སྐྱེས་པའི་མཐར། སྐུ་གསུང་ཐུགས་དབྱེར་མི་ཕྱེད་པ། རྡོ་རྗེ་སེམས་དཔའི་རང་བཞིན་དུ་གྱུར་པ་སྒོམ་དུ་གཞུག་གོ །དེ་ནས་གདོང་གཡོགས་པ་ཕྱེ་ལ། དོན་དམ་པའི་དཀྱིལ་འཁོར་དུ་དབང་བཞི་པ་ཐོབ་པས། དྲི་མ་བག་ཆགས་དང་བཅས་པ་དག་པར་བྱས་ནས། ཟུང་དུ་འཇུག་པའི་ལམ་བསྒོམ་པ་ལ་དབང་ཞིང་། ངོ་བོ་ཉིད་ཀྱི་སྐུ་མངོན་དུ་བྱེད་པའི་སྐལ་བ་དང་ལྡན་པར་བྱས་སོ་ཞེས་བརྡ་སྤྲད་ནས། ཟུང་དུ་འཇུག་པའི་རིམ་པ་ལ་སློབ་ཏུ་གཞུག་གོ །དབང་བཞི་པའོ། །དངོས་གཞིའི་ཆོ་གའོ།། །།དམ་ཚིག་བསྡུས་ཏེ་ཁས་བླང་དང་། །ཡོན་འབུལ་བ་གཉིས་སློབ་མའི་ལས། །དཀྱིལ་འཁོར་མཆོད་དང་དངོས་གྲུབ་བླང་། །བཟོད་པར་གསོལ་དང་ལྷག་ཆད་བསྐང་། །སྨོན་ལམ་གདབ་དང་གཤེགས་སུ་གསོལ། །དཀྱིལ་འཁོར་བསྡུ་ཞིང་ཕུར་བུ་དབྱུང་། །བདག་ཉིད་ཡོངས་སུ་བསྲུང་བ་སྟེ། །རྗེས་ཀྱི་བྱ་བ་རྣམ་པ་བཅུ། །དེ་ལ་ཐུན་མོང་དང་ཐུན་མོང་མ་ཡིན་པའི་དམ་ཚིག་དང་། རྡོ་རྗེ་སློབ་དཔོན་གྱིས་གང་ཇི་སྐད་གསུངས་པ་ཐམས་ཅད་བསྒྲུབ་པའི་བསམ་པས། སྔ་མ་བཞིན་དུ་ལན་གསུམ་དུ་དམ་བཅའོ། །དེ་ནས་རྡོ་རྗེ་ཕྲེང་བ་ལས། བདག་ལ་དངོས་གྲུབ་མཆོག་སྩལ་ལགས། །ཏིང་འཛིན་ཀུན་གྱི་འབྲས་བུའང་སྩལ། །སེམས་ཅན་ཀུན་ལ་ཅི་འདོད་པར། །དངོས་གྲུབ་བླ་ན་མེད་པ་སྩལ། །ཞེས་ཚིག་གི་གཏང་རག་ཕུལ་ནས། དངོས་སུ་ཅི་འབྱོར་པའི་ཡོན་དང་། ཡིད་ཀྱིས་ཀྱང་ལུས་དང་ལོངས་སྤྱོད་དང་། དགེ་བའི་རྩ་བ་ཐམས་ཅད་གོང་དུ་བརྗོད་པའི་ཚིག་ལན་གསུམ་བརྗོད་པས་དབུལ་བར་བྱའོ། །དེ་ནས་བླ་མས་དཀྱིལ་འཁོར་གྱི་འཁོར་ལོ་ལ། ཕྱི་དང་གསང་བ་དང་། ཡིད་ལས་བྱུང་བའི་མཆོད་པ་རྣམས་ཀྱིས་མཆོད་ནས། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཉེ་བར་གནང་བར་གསོལ་བ་བཏབ་ལ། ཆད་པའམ་ནི་ལྷག་པའི་ཚིག །བདག་གིས་བརྗོད་དང་གང་བགྱིས་པ། །གང་ཕྱིར་ལུས་ཅན་སྐྱབས་མཛད་པ། །མགོན་པོ་ཁྱོད་ཀྱིས་བཟོད་པར་གསོལ། །མ་རྙེད་པ་དང་མ་ཤེས་པ། །མ་ནུས་པ་ཡང་བཟོད་པར་མཛོད། །མ་ཚང་བའམ་འགལ་བགྱིས་པ། །དེ་ཀུན་བཟོད་པ་མཛད་པར་རིགས། །ཞེས་ལན་གསུམ་བརྗོད་པས། ནོངས་པ་སྤྱད་པ་བཟོད་པར་གསོལ་ནས་ལྷག་ཆད་ཀྱི་ཉེས་པ་བསྐང་བའི་ཕྱིར། ཞི་བའི་སྦྱིན་སྲེག་བྱ་བའམ། མ་འགྲུབ་ན་ཡི་གེ་བརྒྱ་པ་ཡང་ནས་ཡང་དུ་བརྗོད་པར་བྱའོ། །དེ་ནས་ལས་བསགས་པ་འབྲས་བུ་དང་ལྡན་པར་བྱ་བའི་ཕྱིར། སེམས་ཅན་ཐམས་ཅད་བདེར་གྱུར་ཅིག །སེམས་ཅན་ཐམས་ཅད་སྐྱོན་མེད་པར། །གང་གི་ལམ་གྱིས་གྲོལ་འགྱུར་བའི། །དེས་ནི་སངས་རྒྱས་ཉིད་ཐོབ་ཤོག །ཅེས་བྱ་བ་ལ་སོགས་པ་ཤིན་ཏུ་རྒྱ་ཆེ་བའི་སྨོན་ལམ་གདབ་པར་བྱའོ། །དེ་ནས་སྤྱན་དྲངས་པའི་ཡེ་ཤེས་པ་ལ་དམིགས་ཏེ། ཨོཾ་ཁྱོད་ཀྱིས་སེམས་ཅན་དོན་ཀུན་མཛོད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཞེས་པའི་མཐར། ཨོཾ་བཛྲ་མུཿཞེས་བརྗོད་ནས། ཡེ་ཤེས་པ་གཤེགས་སུ་གསོལ་ལ། དམ་ཚིག་པ་བདག་ལ་བསྡུས་ནས། ཨ་ཀཱ་རོའི་མཐར། ཨོཾ་གི་ལི་གི་ལི་ཧཱུྃ་ཛཿསྭཱ་ཧཱ། ཞེས་བརྗོད་ཅིང་གཡས་པའི་སྲིན་ལག་གིས་དབང་ལྡན་གྱི་རྩིག་པ་བཤིག་ལ། རྡུལ་ཚོན་མ་ལུས་པར་བསྡུས་ལ་རིན་པོ་ཆེའི་སྣོད་དུ་བཞུགས་ནས། རོལ་མོའི་སྒྲ་དང་བཅས་པས་རྒྱ་མཚོར་འབབ་པའི་ཆུ་བོ་ཆེན་པོར་དོར་བར་བྱའོ། །དེ་ནས་ཕྱོགས་བཅུར་བཏབ་པའི་རྡོ་རྗེ་ཕུར་བུ་རྣམས་མཆོད་ནས། གཡོན་བརྐྱང་པ་ཡི་སྟབས་ཀྱིས་གནས། །སྐམ་པའི་ཕྱག་རྒྱས་ཕྱོགས་བཅུ་རུ། །གནས་པ་ཡི་ནི་ཕུར་བུ་དག །གསང་སྔགས་བརྗོད་ཅིང་དབྱུང་བར་བྱ། །ཨོཾ་བཛྲ་ཀཱི་ལ། ཨུཏྐཱི་ལ་ཡ་སརྦ་བིགྷྣཱན་བཛྲ་དྷ་ར་ཨཱཛྙཱ་པ་ཡ་ཏི་ཧཱུྃ་ཧཱུྃ་ཕཊ་ཕཊ་ཧོ། །ཞེས་གསུངས་པ་ལྟར་ཕྱུང་ནས། རིན་པོ་ཆེའི་སྣོད་དུ་བཞག་པ་ལ་དྲིའི་ཆུས་གཏོར་ཞིང་། ཨོཾ་ཨཱཿཧཱུྃ་སཏྭ་ཨརྠཾ། ཨ་མུ་ཀ་སྱ་ཤཱནྟིཾ་ཀུ་རུ་སྭསྟི་སྭཱ་ཧཱ། ཞེས་བརྗོད་ནས། ཕུར་བུའི་ཡེ་ཤེས་པ་རྣམས་གཤེགས་སུ་གསོལ་ལ། དཀྱིལ་འཁོར་གྱི་གནས་ཐམས་ཅད་བ་བྱུང་གིས་ལེགས་པར་བྱུགས་ནས། རྗེས་མི་མངོན་པར་བྱའོ། །དེ་ནས་རྡོ་རྗེ་སློབ་དཔོན་གྱིས། གནོད་མཛེས་ཀྱི་སྔགས་བརྗོད་ཅིང་ཡི་གེ་གསུམ་གྱིས་གནས་གསུམ་མངོན་པར་བསྲུངས་ནས་དགའ་སྟོན་ཆེན་པོ་ལ་ལོངས་སྤྱོད་ཅིང་ཇི་ལྟར་བདེ་བར་གནས་པར་བྱའོ། །དེ་དག་གིས་ནི་དབང་གི་བྱ་བ་ཡོངས་སུ་རྫོགས་ཏེ། ཐོག་མར་སྨིན་པར་བྱེད་པ་རྒྱུའི་དབང་ངོ་། །དེ་ནས་བླ་མས་དམ་ཚིག་དང་སྡོམ་པ་རྒྱས་པར་སྦྱིན་ཞིང་། སློབ་མས་དེ་ལ་བསླབས་པས་དབང་གི་དམ་ཚིག་དང་ཡེ་ཤེས་མི་ཉམས་པར་བྱས་ཤིང་། རིམ་པ་གཉིས་འཁོར་དང་བཅས་པ་བསྟན་པ་ལ་བསླབས་པས། དབང་གི་དོན་གོམས་ཤིང་རྟོགས་པ་གོང་ནས་གོང་དུ་འཕེལ་བར་བྱེད་པ་ནི་གྲོལ་བར་བྱེད་པའི་ལམ་ཡིན་ལ། དེ་ཉིད་དབང་གི་དོན་ཉམས་སུ་ལེན་པའི་ཕྱིར་ལམ་གྱི་དབང་ཡིན་ནོ། །གོམས་པ་མཐར་སོན་པའི་ཚེ། དེ་བཞིན་གཤེགས་པ་ཐམས་ཅད་འདུས་ཏེ་གཤེགས་ནས། དབང་བསྐུར་བ་མཛད་པའི་ཚེ་ཕྱི་དང་ནང་གི་མངོན་པར་བྱང་ཆུབ་པའི་རིམ་པ་ཡོངས་སུ་རྫོགས་ནས། རྣམ་པར་ཐམས་ཅད་ཀྱི་མཆོག་དང་ལྡན་པའི་རྡོ་རྗེ་འཛིན་པ་ཆེན་པོའི་གོ་འཕང་མངོན་དུ་བྱེད་པ་འདི་ནི་འབྲས་བུའི་དབང་ཡིན་ཏེ། དབང་གསུམ་གྱིས་རྒྱུ་དང་ལམ་དང་འབྲས་བུའི་ཆོས་མ་ལུས་པ་ཡོངས་སུ་བསྡུས་པ་ཡིན་ནོ།། །།ཟབ་ཅིང་རྒྱ་ཆེ་རྣམ་པར་བཀོད་ལེགས་འདུས་པའི་རྒྱ་མཚོར་རྒྱུད་སྡེའི་ཀླུང་། །བྱེ་བ་ཕྲག་བརྒྱ་ཀུན་ནས་འདུས་པ་ཤིན་ཏུ་གཞལ་བར་དཀའ་བའི་ཀློང་། །ཀླུ་སྒྲུབ་ཀླུ་ཡི་དབང་པོས་དབང་མཛད་དེས་བཀོད་བསྟན་བཅོས་རིན་ཆེན་གླིང་། །མན་ངག་ནོར་བུས་ཆེར་བཀྲ་ལས་འོངས་དབང་རབ་གསལ་བ་བདག་གིས་གླེང་། །འདི་འདྲའི་ཚུལ་ལ་ཚུལ་བཞིན་རབ་འདུན་རྣམ་དཔྱོད་བློ་ཡི་དབྱིག་ལྡན་པ། །རིན་ཆེན་རྒྱལ་མཚན་དཔལ་ཞེས་བྱ་བས་ཡང་ནས་ཡང་དུ་རབ་བསྐུལ་བས། །བདག་གིས་སྦྱར་མོད་ཚུ་རོལ་མཐོང་བ་བྱིས་པའི་བློ་ཡི་ངང་ཚུལ་བས། །འདི་ལ་འགལ་གང་དེ་ལ་དེ་ལྟར་གཟིགས་པ་རྣམས་ཀྱིས་བཟོད་པར་དགོངས། །དགེ་བ་གང་ཞིག་ཉེ་བར་བསྐྲུན་པས་མ་ལུས་འགྲོ་བའང་དབང་འདི་ཡིས། །གང་དག་ཇི་བཞིན་སྨིན་བར་བྱས་ནས་ཀུན་ནས་དགེ་བའི་རིམ་གཉིས་ཀྱི། །རྣལ་འབྱོར་མཆོག་གིས་ཚོགས་གཉིས་དཔལ་རབ་རབ་ཏུ་རྫོགས་ནས་སྲིད་ཞིའི་དཔལ། །སྐུ་གཉིས་ཟུང་འཇུག་རྣམ་ཀུན་མཆོག་ལྡན་རྡོ་རྗེ་འཆང་དབང་ཉིད་གྱུར་ཅིག། །།དཔལ་གསང་བ་འདུས་པ་མི་བསྐྱོད་རྡོ་རྗེ་ལྷ་སུམ་ཅུ་རྩ་གཉིས་ཀྱི་དཀྱིལ་འཁོར་དུ་དབང་བསྐུར་བའི་ཚུལ། སློབ་དཔོན་བདག་ཉིད་ཆེན་པོ་མི་འཕྲོགས་པའི་མཁྱེན་རབ་དང་ཐུགས་རྗེ་ཅན། འཕགས་པ་ཀླུ་སྒྲུབ་ཀྱི་ཞལ་སྔ་ནས་འོངས་པ། གྲུབ་པ་བརྙེས་པའི་སློབ་དཔོན་ཀླུའི་བྱང་ཆུབ་དང་། སློབ་དཔོན་གྲག་ཅན་འཛིན་དཔལ་བཤེས་གཉེན་གྱིས་གསལ་བར་མཛད་པའི་ཆོ་ག་དང་མཐུན་པར། ཁ་ཆེའི་པཎྜི་ཏ་ཆེན་པོ་ཤཱཀྱ་ཤྲཱི་བྷ་དྲའི་ཞལ་སྔ་ནས། ཆོས་ཀྱི་རྗེ་མཁྱེན་རབ་ཀྱི་དབང་ཕྱུག ས་སྐྱ་པཎྜི་ཏ་ཆེན་པོ་ཉིད་ཀྱིས་ནོས་པ་ལས་ཐོབ་ཅིང་། ཐོབ་པ་བཞིན་དུ་གསལ་བར་བྱས་ལ། དཀྱིལ་འཁོར་གྱི་ཆོ་ག་དབང་རབ་ཏུ་གསལ་བ་ཞེས་བྱ་བ་འདི་ནི། འགྲོ་བའི་བླ་མ་དེ་ཉིད་ཀྱི་ཞབས་ཀྱི་པདྨ་ལ་གུས་པས་གཏུགས་པ། བློ་གྲོས་རྒྱལ་མཚན་དཔལ་བཟང་པོ་ཞེས་བྱ་བས། ཆུ་ཕོ་ཁྱིའི་ལོ། སྨལ་པོའི་ཟླ་བ་ལ། རྒྱལ་པོའི་ཕོ་བྲང་ཁའི་ཕིང་ཧུར་ཞེས་བྱ་བར་སྦྱར་བ་འདི་ཡོངས་སུ་རྫོགས་སོ།། །།གསང་བ་འདུས་པ་འཕགས་སྐོར་གྱི་དབང་གི་བརྒྱུད་པ་ནི། རྡོ་རྗེ་འཆང་དབང་། ཕྱག་ན་རྡོ་རྗེ། ཨིནྡྲ་བྷཱུ་ཏི། རྒྱ་མཚོ་ཀླུའི་དབང་པོ། ཀླུ་ལས་བྱུང་བ་ཡེ་ཤེས་ཀྱི་མཁའ་འགྲོ་མ། རྒྱལ་པོ་བི་སུ་ཀལྤ། བྲམ་ཟེ་ཆེན་པོ་ས་ར་ཧ། སློབ་དཔོན་ཀླུ་སྒྲུབ། ཨཱརྻ་དེ་ཝ། ཀླུའི་བྱང་ཆུབ། ཟླ་བ་གྲགས་པ། རོལ་པའི་རྡོ་རྗེ། སྐལ་ལྡན་གྲགས་པ། འོད་ཟེར་འབྱུང་གནས་གྲགས་པ། པྲ་བྷ་ཀ་ར་དེ་ཝ། དྷརྨཱ་ཀ་ར་ཤཱནྟི། བིཀྵ་ཏ་དེ་ཝ། ཁ་ཆེ་པཎ་ཆེན། བླ་མ་ཆོས་ཀྱི་རྗེ་ས་སྐྱ་པཎྜི་ཏའི་བར་དུའོ།། །། ༈ གུ་རུས་དཔར་རྩ་སྤེལ་བའོ།།

༼ཕ༽